SANParke, minister ‘skuld publiek verduideliking’ oor KrugerwildtuinDie Paul Kruger-hek. (Foto: SANParke) Die DA eis dringend antwoorde oor wat presies in die Krugerwildtuin aan die gang is nadat nóg ŉ struktuur – dié keer ŉ restaurant in die Berg-en-Dal-ruskamp – Maandagoggend in vlamme opgegaan het. Vanoggend se brand het volgens SANParke vermoedelik in die kombuis uitgebreek en na ŉ gedeelte van die eetsaal versprei. Verlede week is die winkel in die Letaba-ruskamp ook deur ŉ brand in puin gelê. Die oorsaak van albei brande is nog onbekend. James Lorimer, die DA se woordvoerder oor omgewingsake, bosbou en visserye, sê dít terwyl Fundisile Mketeni – uitvoerende hoof van die Krugerwildtuin – boonop versuim om antwoorde te verskaf op vrae oor wat presies die situasie met die beweerde akkommodasiekrisis in die wildtuin is. “Tydens ŉ vergadering van die portefeuljekomitee oor omgewingsake, bosbou en visserye op 2 September het ek Mketeni gevra om besonderhede te verskaf oor hoeveel van die wildtuin se gaste-akkommodasie nie bruikbaar is nie en waarom dit nie is nie,” het Lorimer gesê. Die winkel in die Letaba-ruskamp in die Krugerwildtuin is verlde week bykans heeltemal verwoes. (Foto: SANParke) “Hoewel ek gevra het dat antwoorde binne 24 uur verskaf word, het die ANC-komiteevoorsitter, Fikile Xasa, hom beskerm en toegelaat dat geskrewe antwoorde op die vrae binne sewe dae beantwoord mag word. “Die spertyd het gekom en gegaan en as Mketeni sy verslag ingedien het, is dit nie na LP’s deurgegee nie.” Lorimer sê hy het op 1 September aan Xasa geskryf om te vra dat ŉ spesiale vergadering van die portefeuljekomitee belê word om die situasie in die Krugerwildtuin te bespreek. Hy het steeds nie ŉ antwoord daarop gekry nie. “Dit versterk die persepsie dat daar groot probleme in die wildtuin is wat doelbewus deur die wildtuin se bestuur en die ANC verdoesel word. Die waarneming word versterk deur die groot aantal klagtes van lede van die publiek wat die wildtuin besoek het, asook deur die uiterste vyandigheid waarmee SANParke kritiek op sosialemediaplatforms hanteer het. “ŉ Vakbond het intussen boonop bewerings van grootskaalse korrupsie en nepotisme teen die wildtuinbestuur gemaak,” het Lorimer gesê. Volgens hom moes die geldelike verlies wat die wildtuin weens die afsonderingstydperk gely het deur ŉ toelaag van die regering gedek word. “Dit is hoekom dit uiters belangrik is dat akkommodasie beskikbaar is sodat ŉ inkomste gegenereer kan word. Die onbeskikbaarheid van verblyf het reeds ingemeng met die hervat van plaaslike toerisme. Die brande gaan dit vererger. Min. Barbary Creecy en SANParke skuld ons ŉ verduideliking.”